SKRIFTLIG FORESPØRGSEL E-1701/02

af María Sornosa Martínez (PSE)og Bárbara Dührkop Dührkop (PSE) til Kommissionen

(13. juni 2002)

Om: Konsekvenserne for naturområdet i Playaundi af projektet om udvidelse af San Sebastiáns lufthavn

Naturområdet Playaundi (Irún) i Txingudi-bugten, som er det næstvigtigste vådområde i Baskerlandet, blev af de baskiske myndigheder foreslået som et område af fællesskabsbetydning og særligt fuglebeskyttelsesområde til Natura 2000-nettet. At netop dette område er blevet udpeget, skyldes dets store artsrigdom. Området er registreret som rastested for en lang række fuglearter, der optræder i direktiv 79/409/EØF(1), og der lever også sjældne arter som strandtudse (bufo calamita), som bl.a. er optaget i bilag IV til direktivet om levesteder som en art, der kræver streng beskyttelse.

Dette naturområde, som desuden er beskyttet i henhold til national og regional lovgivning, har også modtaget støtte fra Life-Naturfonden, som har finansieret 40 % af det beløb, det kostede at istandsætte parken, og Kommissionen har selv evalueret området positivt på grund af de miljømæssige resultater.

Imidlertid trues Playaundi-området i almindelighed og Txingudi-bugten i særdeleshed nu af de negative konsekvenser, som projektet om udvidelse af den nærliggende lufthavn i San Sebastián kan indebære, idet det organ, der står for projektet, AENA, har til hensigt at øge trafikken og åbne lufthavnen for store fly.

Da det desuden er planen, at højhastighedsjernbanen i løbet af to år skal køre på strækningen Irún-Madrid, vil regionens transportbehov så rigeligt være dækket. Kan Kommissionen oplyse, på hvilken måde Txingudi-bugten og Playaundi-området har status som et område af fællesskabsbetydning og særligt fuglebeskyttelsesområde?

Er det Kommissionens opfattelse, at kapitel 6 (miljøvurdering) i udviklingsplanen for lufthavnen er blevet gennemført i overensstemmelse med direktiv 97/11/EF(2) om vurdering af visse offentlige og private projekters indvirkning på miljøet?

Hvilke konkrete foranstaltninger har Kommissionen til hensigt at gennemføre med henblik på beskyttelse og definitiv udpegning af Playaundi-området som beskyttet område?

(1) EFT L 103 af 25.4.1979, s. 1.

(2) EFT L 73 af 14.3.1997, s. 5.

Svar afgivet på Kommissionens vegne af Margot Wallström

(25. juli 2002)

Kommissionen skal oplyse de ærede medlemmer om, at lokaliteten Playaundi indgår i den foreslåede lokalitet af fællesskabsbetydning Terrazas y Marismas del Bidasoa (ES2120015). Denne lokalitet på i alt 109 ha blev af de spanske myndigheder foreslået udpeget i december 1997.

Lokaliteten Txingudi blev fredet som særligt beskyttet område den 1. juli 1994. Denne lokalitet er på i alt 134 ha, hvoraf 25,5 % falder sammen med det tilsvarende vigtige fugleområde nr. 37, Estuario del Bidasoa (Txingudi).

Kommissionen har foretaget en vurdering med positivt resultat af Life-Natur-projektet B4-3200/98/489 om en samlet strategi for genopretning af Txingudi-bugten, hvori deltager offentlige og private organer.

Kommissionen har ofret ganske særlig opmærksomhed på kapitel 6 i udviklingsplanen for lufthavnen i San Sebastián og sammenholdt det med de foreliggende informationer. Dette kapitel stemmer ikke overens med bestemmelserne i Rådets direktiv 97/11/EF af 3. marts 1997 om ændring af Rådets direktiv 85/337/EØF om vurdering af visse offentlige og private projekters indvirkning på miljøet.

I betragtning af, at udvidelsesprojektet for San Sebastiáns lufthavn vil kunne få betydelig indvirkning på Natura 2000-lokaliteten, skal de spanske myndigheder opfylde bestemmelserne i artikel 6, stk. 3, i Rådets direktiv 92/43/EØF af 21. maj 1992 om bevaring af naturtyper samt af vilde dyr og planter (habitatdirektivet)(1).

Kommissionen kender intet til dette initiativ. Den har ikke modtaget nogen informationer fra den spanske regering vedrørende eventuelle planer eller projekter inden for dette Natura 2000-område og vil derfor anmode de spanske myndigheder om oplysninger desangående.

(1) EFT L 206 af 22.7.1992.